Aftrede: Sorg só vir jou eie veiligheidBejaardes is dikwels sagte teikens vir misdadigers. Foto: Geralt/Pixabay.com Hierdie artikel is deel van ŉ reeks wat lesers help om hul aftreejare die beste tyd van hul lewe te maak. Die artikel is ŉ uittreksel uit Johannes Jordaan se boek Prima Tyd – Geniet jou lewe ná 50. Pensioentrekkers en ouer mense is ongelukkig dikwels “sagte teikens” vir aanvalle deur misdadigers, swendelaars of uitbuiters. Waar syfers rakende werkloosheid en armoede hoog is, vier misdaad gewoonlik ook hoogty. Jy moet dus self die nodige stappe doen om jou en die mense naaste aan jou ten beste te beveilig. Veiligheid in jou huis Misdaad is ŉ wesenlike probleem in Suid-Afrika, maar ŉ brand in jou huis of ŉ val kan net so gevaarlik wees. As jou tuiste trappe het, maak seker dat die handrelings stewig is. Gladde vloere en los matte of tapyte kan gevaarlik wees. Glimstroke of wit strepe by die boonste trappie van weggesteekte trappies is sterk aan te beveel. ŉ Ekstra handvatsel teen die muur van die bad en in die stort, asook rubbermatte op die badkamervloer en in die stortbad is wenslik. Dra sover moontlik altyd jou selfoon by jou sodat jy dadelik kan bel en hulp ontbied ingeval iets met jou gebeur. Voorkoming van ŉ moontlike brand Hou alle elektriese toebehore in ŉ goeie werkende toestand. Hou verwarmers weg van ontvlambare materiaal. En onthou, ŉ verwarmer is nie bedoel om jou wasgoed droog te maak nie. Wanneer jy uitgaan, maak seker dat die stoof afgeskakel is. ŉ Nota teen die uitgangsdeur kan jou herinner. Hou ŉ draagbare alarmstelsel byderhand om jou te herinner as die kos op die stoof of in die oond gaar is. Werk baie versigtig met kerse. Moet nooit in die bed rook nie. Trouens, dis beter om glad nie te rook nie, veral nie as jy oud word nie! Hou ŉ goeie brandblusser in die kombuis, in die motorhuis en selfs ŉ derde een in jou motor en maak seker dat hulle in goeie werkende toestand is. Veiligheid buitekant jou huis Dit mag raadsaam wees om al die slotte buite jou nuwe tuiste te vervang, en om diefwering voor al jou vensters te laat aanbring. Dit is ook beter om ŉ veiligheidshek by jou voor- en agterdeur te laat installeer. Veiligheidsligte buite wat outomaties aanskakel wanneer iemand jou huis nader asook ŉ hond binne, is uitstekende voorsorgmaatreëls. ŉ Goeie alarmstelsel met paniekknoppies op ŉ paar plekke in die huis is noodsaaklik. Hou alle noodnommers op jou selfoon en plak desnoods ŉ lys van kontaknommers teen die muur van die kombuis. Hou jou selfoon altyd by jou. Veiligheidsmaatreëls weg van jou huis Wees op jou hoede wanneer jy reis, veral wanneer jy by verkeersligte (of waar ook al) stop. Hou jou motordeure gesluit. Moet nooit jou selfoon, beursie of waardevolle items op jou motorsitplek los nie. Moenie met oorfone aan rondstap of bestuur nie. Hou jou motor in ŉ goeie meganiese toestand sodat dit jou nie in die steek sal laat op ŉ ongeleë tyd nie. Vermy, indien moontlik, openbare vervoer. Moenie rylopers oplaai nie. Bewapen jou met ŉ blikkie pepersproei en hou dit gereed. Om saam te vat: Wees altyd bewus van en bedag op alles wat om jou aangaan!